Návrh VZN vyvesený na úradnej tabuli dňa : 04.11. 2015

VZN č. 4/2015 vyhlásené na úradnej tabuli dňa: 23.11. 2015

VZN nadobúda účinnosť dňa: 07.12. 2015

**Všeobecne záväzné nariadenie obce Divina**

**č. 4/2015**

o spôsobe náhradného zásobovania vodou a odvádzania odpadových vôd a o zneškodňovaní obsahu žúmp

na území obce Divina

Obecné zastupiteľstvo obce Divina na základe ustanovenia § 6 ods.1 zákona č. 369/1990 Zb. o obecnom zriadení v znení neskorších predpisov a ustanovení § 36 ods. 7 písm. b) a c) zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov vydáva

**Všeobecne záväzné nariadenie obce Divina č. 4/2015**

**o spôsobe náhradného zásobovania vodou a odvádzania odpadových vôd a o zneškodňovaní obsahu žúmp**

**v katastrálnom území obce Divina**

**§1**

**Úvodné ustanovenia**

Toto všeobecne záväzné nariadenie upravuje:

1. dočasné obmedzenie alebo zákaz užívania pitnej vody na iné účely, ak je to nevyhnutné na zabezpečenie zásobovania pitnou vodou v obci v čase jej nedostatku,
2. spôsob náhradného zásobovania vodou,
3. zneškodňovanie obsahu žúmp.

**§2**

**Dočasné obmedzenie alebo zákaz užívania pitnej vody**

1. Dočasne obmedziť alebo zakázať užívanie pitnej vody z verejného vodovodu na iné účely ako je zásobovanie obyvateľov pitnou vodou môže vyhlásiť starosta obce v mieste obvyklým spôsobom v dôsledku poklesu výdatnosti vodného zdroja, najmä vplyvom nepriaznivých klimatických podmienok, deštrukčnej činnosti na zariadeniach zásobovacieho systému a kontaminácie pitnej vody. Vo vyhlásení sa uvedie čas od kedy do kedy platí obmedzenie alebo zákaz užívania pitnej vody z verejného vodovodu na iné účely ako je zásobovanie obyvateľov pitnou vodou.
2. V čase obmedzenia užívania pitnej vody na iné účely ako je zásobovanie obyvateľov pitnou vodou je zakázané počas dňa od 05:00 hod - do 11:00 hod. a od 15:00 hod - do 22:00 hod. používanie pitnej vody z verejného vodovodu na polievanie záhrad, ihrísk, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, na stavebné účely a upratovanie.
3. V čase zákazu užívania pitnej vody na iné účely ako je zásobovanie obyvateľov pitnou vodou je zakázané celodenne, t.j. 24 hodín používanie pitnej vody z verejného vodovodu na polievanie záhrad, ihrísk, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, na stavebné účely a upratovanie.
4. Dodávka pitnej vody bude v plnom rozsahu obnovená ihneď po odpadnutí dôvodov obmedzenia alebo zákazu užívania pitnej vody z verejného vodovodu na iné účely, ako je zásobovanie obyvateľov pitnou vodou. O obnovení dodávky pitnej vody obec informuje obyvateľov v mieste obvyklým spôsobom.

**§ 3**

**Spôsob náhradného zásobovania pitnou vodou**

1. Ak nemožno zabezpečiť dodávku pitnej vody verejným vodovodom na dobu dlhšiu ako 24 hodín, starosta obce zabezpečí dodávku pitnej vody náhradným zásobovaním pitnou vodou.
2. Dodávka pitnej vody náhradným zásobovaním sa zabezpečuje rozvozom cisternami alebo inými prepravnými prostriedkami.
3. V období núdzového zásobovania pitnou vodou sa prísne zakazuje používanie pitnej vody na iné účely.
4. Odberné miesta, miesta a čas pristavenia cisterny s pitnou vodou oznámi obec v mieste obvyklým spôsobom.
5. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve.
6. Minimálna potreba pitnej vody na núdzové zásobovanie pitnou vodou je 15 litrov na osobu denne, v mimoriadne nepriaznivých podmienkach 5 litrov na osobu denne, najviac na tri po sebe nasledujúce dni.
7. Dodávky úžitkovej vody na sociálne a hygienické účely bude zabezpečená z prírodných zdrojov, resp. z vlastných studní obyvateľov.
8. Zásobovateľ zodpovedá za to, že pri náhradnom zásobovaní pitnou vodou – cisternou nedôjde k zníženiu jej kvality, pričom voda musí spĺňať všetky podmienky na kvalitu pitnej vody.

**§ 4**

**Zneškodňovanie obsahu žúmp**

1. Prevádzkovateľ žumpy musí zabezpečiť vyprázdňovanie žumpy v intervaloch primeraných kapacite žumpy na vlastné náklady prostredníctvom oprávnených právnických a fyzických osôb.
2. Zakazuje sa vypúšťanie odpadových vôd na verejné priestranstvá, na pozemky majiteľov nehnuteľností, do potokov, riek, iných priepustných nádrží ako aj prečerpávanie obsahu žúmp na uvedené miesta.
3. Prevádzkovateľ žumpy prevádzkuje žumpu tak, aby nedochádzalo k únikom odpadových vôd zo žumpy do okolia a k ohrozovaniu alebo poškodzovaniu zdravia obyvateľov alebo životného prostredia.
4. Najmenšia vzdialenosť žumpy od studne individuálneho zásobovania vodou musí zodpovedať príslušnými slovenským technickým normám.

**§ 5**

**Platnosť a účinnosť**

1. Toto VZN bolo schválené Obecným zastupiteľstvom v obci Divina na svojom 7.

zasadnutí dňa 20.11. 2015 Uznesením č. 63/2015,

1. Účinnosť nadobúda 15 dňom od vyvesenia na úradnej tabuli obce, t.j. 07.12. 2015.
2. Uznesením Obecného zastupiteľstva Divina č. 59/2015 zo dňa 09.10. 2015 sa ruší VZN číslo 3/2015 ospôsobe náhradného zásobovania vodou a odvádzania odpadových vôd a o zneškodňovaní obsahu žúmp v katastrálnom území obce Divina.

.....................................................

**Ing. Emil Molko**

Starosta obce